CELEX: 
Language: ro
Date: 2020-07-14 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului (CE) nr. 273/2004 al Parlamentului European și al Consiliului și a Regulamentului (CE) nr. 111/2005 al Consiliului în ceea ce privește includerea anumitor precursori ai drogurilor în lista substanțelor clasificate

COMISIA
                            EUROPEANĂ

                                                    Bruxelles, 14.7.2020
                                                    C(2020) 4691 final

                REGULAMENTUL DELEGAT (UE) …/… AL COMISIEI

                                        din 14.7.2020

     de modificare a Regulamentului (CE) nr. 273/2004 al Parlamentului European și al
     Consiliului și a Regulamentului (CE) nr. 111/2005 al Consiliului în ceea ce privește
        includerea anumitor precursori ai drogurilor în lista substanțelor clasificate

                                (Text cu relevanță pentru SEE)

RO                                                                                          RO
 ---pagebreak---                                          EXPUNERE DE MOTIVE

     1.       CONTEXTUL ACTULUI DELEGAT
     Precursorii drogurilor sunt substanțe chimice care pot fi utilizate pentru fabricarea ilicită de
     stupefiante și de substanțe psihotrope. Regulamentul (CE) nr. 273/2004 al Parlamentului
     European și al Consiliului stabilește măsuri pentru monitorizarea comerțului cu precursori ai
     drogurilor în interiorul UE, iar Regulamentul (CE) nr. 111/2005 al Consiliului reglementează
     comerțul cu precursori ai drogurilor dintre UE și țări terțe.
     Cele două regulamente implementează în comun măsurile prevăzute la articolul 12 din
     Convenția Organizației Națiunilor Unite împotriva traficului ilicit de stupefiante și substanțe
     psihotrope din 19 decembrie 19881 („Convenția ONU din 1988”).
     În decembrie 2013, aceste două regulamente au fost modificate pentru a spori eficiența
     măsurilor de control vizând precursorii drogurilor. A fost introdusă competența de a adopta
     acte delegate pentru a adăuga noi substanțe în lista substanțelor clasificate, permițând o
     adaptare rapidă a regulamentelor la noile tendințe de deturnare a utilizării precursorilor
     drogurilor. Alte modificări aduse celor două regulamente au adăugat alte substanțe în listele
     de substanțe clasificate.
     În deciziile sale 62/10, 62/11 și 62/12, adoptate în cadrul celei de-a șaizeci și doua sesiuni din
     19 martie 2019, Comisia pentru stupefiante a Organizației Națiunilor Unite (Commission on
     Narcotic Drugs – CND) a decis să includă trei substanțe – glicidatul de 3,4-MDP-2-P metil2
     („glicidat de PMK”), acidul 3,4-MDP-2-P metil glicidic („acid PMK glicidic”) și alfa-
     fenilacetoacetamida (alpha-phenylacetoacetamide – APAA) – în tabelul I al convenției. În
     plus, în decizia sa 63/1, adoptată în cadrul celei de-a șaizeci și treia sesiuni din 4 martie 2020,
     CND a decis să includă alfa-fenilacetoacetatul de metil (methyl alpha-phenylacetoacetate –
     MAPA) în tabelul I al convenției. Prin urmare, Comisia Europeană trebuie să adopte un
     Regulament delegat de modificare a Regulamentului (CE) nr. 273/2004 și a Regulamentului
     (CE) nr. 111/2005 al Consiliului pentru a adăuga aceste patru substanțe în anexele acestor
     regulamente. Clasificarea subsecventă a acestor patru substanțe în temeiul Regulamentelor
     (CE) nr. 273/2004 și (CE) nr. 111/2005 permite intensificarea controalelor vizând utilizarea
     respectivelor substanțe, în vederea prevenirii deturnării lor pentru fabricarea ilicită de
     amfetamine și de MDMA – cunoscute în mod uzual sub denumirea de „ecstasy”.
     Ușurința cu care aceste patru substanțe pot fi transformate pentru a sprijini producția de
     amfetamine și de MDMA, dimensiunea problemelor sociale și de sănătate publică
     subsecvente determinate de consumul de amfetamine și de MDMA, absența utilizărilor licite
     cunoscute și volumul suplimentar limitat de muncă pentru autoritățile competente justifică
     includerea lor în lista substanțelor clasificate în temeiul Regulamentelor (CE) nr. 273/2004 și
     (CE) nr. 111/2005.
     În mod similar și deși nu au fost adăugate în tabelele Convenției ONU din 1988, 2-metil-3-
     feniloxiran-2-carboxilatul de metil (glicidatul de metil BMK) și acidul 2-metil-3-feniloxiran-
     2-carboxilic (acidul BMK glicidic) sunt utilizate frecvent la fabricarea ilegală de amfetamine.
     Ușurința cu care aceste două substanțe pot fi transformate pentru a sprijini producția de
     amfetamine, dimensiunea problemelor sociale și de sănătate publică subsecvente determinate
     de consumul de amfetamine, absența unor utilizări licite semnificative ale substanțelor și

     1
            JO L 326, 24.11.1990, p. 57.
     2
            Din motive de coerență, aceste substanțe vor fi menționate în anexele la regulamente în conformitate cu
            standardele recunoscute ale Uniunii Internaționale de Chimie Pură și Aplicată (International Union of
            Pure and Applied Chemistry – IUPAC).

RO                                                        1                                                           RO
 ---pagebreak---      volumul de muncă suplimentar limitat pentru autoritățile competente justifică includerea lor în
     lista de substanțe clasificate în temeiul Regulamentelor (CE) nr. 273/2004 și (CE)
     nr. 111/2005, depășindu-se astfel obligațiile care decurg din Convenția ONU din 1988.
     Fosforul roșu are o utilizare legitimă semnificativă, dar este adesea deturnat din circuitele
     legale și este utilizat în UE la fabricarea ilicită a metamfetaminei. Un număr semnificativ de
     laboratoare ilicite de fabricare a metamfetaminei sunt destructurate în fiecare an în UE. Se
     estimează că producția ilicită atinge între 10 și 12 tone pe an într-un singur stat membru. În
     plus, există indicii recente clare că fabricarea ilicită a metamfetaminei se răspândește la tot
     mai multe state membre.
     Metamfetamina este un drog care generează un nivel foarte mare de dependență și cauzează
     probleme sociale și de sănătate publică grave în anumite regiuni ale UE. Din această
     perspectivă, este proporțional și justificat ca fosforul roșu să fie inclus în lista substanțelor
     clasificate în temeiul Regulamentelor (CE) nr. 273/2004 și (CE) nr. 111/2005.
     Posibilitatea clasificării în categoria 1 sau în categoria 2 din Regulamentul (CE)
     nr. 273/2004 și din Regulamentul (CE) nr. 111/2005
     Comisia are competența să decidă dacă să adauge sau nu cele patru substanțe clasificate în
     baza Convenției ONU din 1988 în categoria 1 sau în categoria 2 din regulamente. Categoria 3
     din regulamente nu este adecvată deoarece aceasta ar însemna că obligațiile care decurg din
     Convenția ONU din 1988 nu au putut fi îndeplinite. Categoria 4, care există doar pentru
     Regulamentul (CE) nr. 111/2005 al Consiliului, este, de asemenea, exclusă, deoarece această
     categorie poate include doar medicamente și medicamente veterinare care conțin substanțe
     clasificate.
     Substanțele clasificate în categoria 1 prezintă cel mai mare risc atunci când sunt deturnate și,
     în mod uzual, ajung să fie încorporate integral sau parțial în molecula stupefiantului sau a
     substanței psihotrope (adică un precursor imediat). Prin urmare, măsurile de control și de
     monitorizare aplicabile acestor substanțe sunt cele mai stricte în ambele regulamente.
     Substanțele din categoria 2 fie prezintă un risc mai mic, fie cantitățile care sunt deturnate către
     fabricarea ilicită de droguri reprezintă o proporție atât de mică din cantitățile totale
     comercializate în mod legal și utilizate în UE încât clasificarea lor în categoria 1 ar duce la o
     sarcină disproporționată; în consecință, măsurile de control și de monitorizare sunt, într-o
     oarecare măsură, mai puțin stricte.
     Substanțele din categoria 1 trebuie să fie depozitate în locuri securizate (de exemplu, în spații
     încuiate, dotate cu camere de supraveghere video etc.) și fiecare operator care manipulează
     aceste substanțe trebuie să dețină o licență. Pentru substanțele din categoria 2 nu există nicio
     obligație de a le depozita în locuri securizate, iar operatorii nu au nevoie decât de înregistrare.
     În ceea ce privește controlul comerțului exterior, principala diferență dintre cele două
     categorii este că substanțele din categoria 1 necesită o autorizație de import și de export, în
     timp ce pentru substanțele din categoria 2 este necesară doar o autorizație de export.
     Utilizarea legală a substanțelor
     Pe baza informațiilor colectate în timpul procesului de clasificare în baza Convenției ONU din
     1988, se poate concluziona că nu există comerț și utilizare legitime ale acidului PMK glicidic,
     glicidatului de PMK, APAA și MAPA. În timpul analizei care a condus la propunerea actuală
     de clasificare a glicidatului de metil BMK și a acidului BMK glicidic în Regulamentele (CE)
     nr. 273/2004 și (CE) nr. 111/2005, a reieșit că aceste substanțe nu au nicio utilizare licită
     semnificativă în UE.

RO                                                   2                                                     RO
 ---pagebreak---      Întrucât aceste șase substanțe pot fi transformate cu ușurință pentru a sprijini producția de
     amfetamine și de MDMA, luând în considerare dimensiunea problemelor sociale și de
     sănătate publică subsecvente determinate de consumul de amfetamine și de MDMA și
     volumul suplimentar limitat de muncă pentru autoritățile competente și operatori, clasificarea
     lor în categoria 1 nu ar genera o sarcină disproporționată.
     Fosforul roșu, pe de altă parte, are o utilizare legitimă semnificativă. Pentru a contracara
     deturnarea acestei substanțe de la utilizarea licită la utilizarea ilicită în cadrul comerțului din
     UE, se propune, prin urmare, clasificarea ei în categoria 2A din anexa I la Regulamentul (CE)
     nr. 273/2004. Se va aplica un prag de 0,1 kg pentru a atenua obligațiile prevăzute în temeiul
     regulamentului în cazul în care cantitatea implicată nu depășește respectivul prag într-o
     perioadă de un an. Pragul a fost stabilit împreună cu autoritățile competente ale statelor
     membre.
     Deși în prezent nu se știe dacă fosforul roșu este și el deturnat din comerțul dintre UE și țările
     terțe, este foarte probabil ca, odată ce comerțul din UE va fi monitorizat, producătorii de
     droguri ilicite să încerce să se aprovizioneze cu această substanță prin deturnarea din comerțul
     dintre UE și țările terțe. Prin urmare, este necesar ca fosforul roșu să fie adăugat în categoria 2
     din anexa la Regulamentul (CE) nr. 111/2005. Această măsură asigură, de asemenea,
     menținerea paralelismului dintre substanțele incluse în Regulamentul (CE) nr. 273/2004 și în
     Regulamentul (CE) nr. 111/2005 și simplificarea punerii în aplicare a acestor regulamente de
     către operatori și autoritățile competente.
     În cadrul modificării celor două regulamente, este necesar, de asemenea, să se actualizeze
     codurile NC relevante ale substanțelor menționate în diverse anexe.

     2.       CONSULTĂRI ÎNAINTEA ADOPTĂRII ACTULUI
     În conformitate cu punctul 4 din Înțelegerea comună dintre Parlamentul European, Consiliu și
     Comisia Europeană privind actele delegate, în vederea elaborării prezentului act delegat au
     fost organizate consultări adecvate și transparente, inclusiv la nivel de experți. O versiune a
     proiectului de act delegat a fost transmisă Parlamentului European la 22 ianuarie 2020.
     Grupul de experți privind precursorii drogurilor a discutat propunerea în detaliu în cadrul
     reuniunilor sale din 14-15 mai 2018, 21-22 noiembrie 2018, 27-28 mai 2019 și 28-
     29 noiembrie 2019. În plus, o versiune a proiectului de act delegat a fost transmisă grupului la
     2 octombrie 2019, iar o versiune revizuită a proiectului, la 22 ianuarie 2020.

     3.       ELEMENTELE JURIDICE ALE ACTULUI DELEGAT
     În temeiul articolului 15 din Regulamentul (CE) nr. 273/2004 al Parlamentului European și al
     Consiliului, astfel cum a fost modificat prin Regulamentul (UE) nr. 1258/2013, precum și al
     articolului 30a din Regulamentul (CE) nr. 111/2005 al Consiliului, astfel cum a fost modificat
     prin Regulamentul (UE) nr. 1259/2013 al Parlamentului European și al Consiliului, Comisia
     este împuternicită să adopte acte delegate pentru a adapta anexele la noile tendințe în materie
     de deturnare a precursorilor drogurilor și pentru a aplica orice modificare a tabelelor din
     anexa la Convenția Organizației Națiunilor Unite.
     Astfel cum se menționează în capitolul 1, pentru acidul PMK glicidic, glicidatul de PMK,
     APAA și MAPA este necesar să se aplice modificările din tabelele din anexa la Convenția
     ONU din 1988. Glicidatul de metil BMK, acidul BMK glicidic și fosforul roșu sunt substanțe
     care sunt utilizate frecvent în scopuri ilicite și care generează provocări din ce în ce mai mari
     pentru statele membre. Prin urmare, este necesar ca anexele la Regulamentul (CE)
     nr. 273/2004 și la Regulamentul (CE) nr. 111/2005 să fie adaptate la noile tendințe în materie

RO                                                   3                                                     RO
 ---pagebreak---      de deturnare, în conformitate cu delegarea de competențe prevăzută în Regulamentul (CE)
     nr. 273/2004 și în Regulamentul (CE) nr. 111/2005.
     Regulamentele (CE) nr. 273/2004 și (CE) nr. 111/2005 sunt strâns legate între ele. Ele
     implementează în comun măsurile preconizate la articolul 12 din Convenția Organizației
     Națiunilor Unite împotriva traficului ilicit de stupefiante și de substanțe psihotrope din
     19 decembrie 1988. Normele comune de punere în aplicare a Regulamentelor (CE)
     nr. 273/2004 și (CE) nr. 111/2005 au fost adoptate prin Regulamentul delegat (UE) 2015/1011
     al Comisiei și prin Regulamentul de punere în aplicare (UE) 2015/1013 al Comisiei.
     Având în vedere cele de mai sus, gruparea într-un singur act delegat a două competențe
     diferite, pe baza unor acte legislative de bază diferite, este justificată prin strânsa legătură
     materială dintre competențele în cauză.

RO                                                  4                                                   RO
 ---pagebreak---                         REGULAMENTUL DELEGAT (UE) …/… AL COMISIEI

                                                      din 14.7.2020

           de modificare a Regulamentului (CE) nr. 273/2004 al Parlamentului European și al
           Consiliului și a Regulamentului (CE) nr. 111/2005 al Consiliului în ceea ce privește
              includerea anumitor precursori ai drogurilor în lista substanțelor clasificate

                                              (Text cu relevanță pentru SEE)

     COMISIA EUROPEANĂ,
     având în vedere Tratatul privind funcționarea Uniunii Europene,
     având în vedere Regulamentul (CE) nr. 273/2004 al Parlamentului European și al Consiliului
     din 11 februarie 2004 privind precursorii drogurilor1, în special articolul 15,
     având în vedere Regulamentul (CE) nr. 111/2005 al Consiliului din 22 decembrie 2004 de
     stabilire a normelor de monitorizare a comerțului cu precursori de droguri între Uniune și
     țările terțe2, în special articolul 30a,
     întrucât:
     (1)       Anexa I la Regulamentul (CE) nr. 273/2004 și anexa la Regulamentul (CE)
               nr. 111/2005 conțin câte o listă de substanțe clasificate care fac obiectul câtorva
               măsuri de control și monitorizare armonizate prevăzute în regulamentele respective.
     (2)       Prin deciziile 62/10, 62/11 și 62/12 ale Comisiei pentru stupefiante a Organizației
               Națiunilor Unite (CND), adoptate în cadrul celei de-a șaizeci și doua sesiuni din 19
               martie 2019, cele trei substanțe – metil 3-(1,3-benzodioxol-5-il)-2-metiloxiran-2-
               carboxilat (glicidat de metil PMK), acid 3-(1,3-benzodioxol-5-il)-2-metiloxiran-2-
               carboxilic (acid PMK glicidic) și alfa-fenilacetoacetamidă (APAA) – au fost adăugate
               în tabelul I din Convenția Organizației Națiunilor Unite împotriva traficului ilicit de
               stupefiante și de substanțe psihotrope din 19 decembrie 19883 („Convenția ONU din
               1988”). În plus, prin decizia 63/1 a CND adoptată în cadrul celei de-a șaizeci și treia
               sesiuni din 4 martie 2020, substanța metil alfa-fenilacetoacetat (MAPA) a fost
               adăugată în tabelul I al Convenției ONU din 1988.
     (3)       Unul dintre scopurile urmărite prin Regulamentele (CE) nr. 273/2004 și (CE)
               nr. 111/2005 este de a pune în aplicare în Uniune articolul 12 al Convenției ONU din
               1988. Prin urmare, este necesar ca glicidatul de metil PMK, acidul PMK glicidic,
               APAA și MAPA să fie incluse în anexa I la Regulamentul (CE) nr. 273/2004 și în
               anexa la Regulamentul (CE) nr. 111/2005.
     (4)       Substanțele clasificate menționate în anexa I la Regulamentul (CE) nr. 273/2004 și în
               anexa la Regulamentul (CE) nr. 111/2005 sunt repartizate în categorii pentru care se
               aplică măsuri diferite, astfel încât să se obțină un echilibru just între nivelul de
               amenințare determinat de fiecare substanță specifică și repercusiunile asupra
               comerțului licit. Cele mai stricte măsuri de control și monitorizare se aplică
     1
               JO L 47, 18.2.2004, p. 1.
     2
               JO L 22, 26.1.2005, p. 1.
     3
               JO L 326, 24.11.1990, p. 57.

RO                                                          5                                            RO
 ---pagebreak---             substanțelor din categoria 1. De exemplu, substanțele din categoria 1 trebuie să fie
            depozitate în locuri securizate și fiecare operator care manipulează astfel de substanțe
            trebuie să dețină o licență.
     (5)    Glicidatul de metil PMK și acidul PMK glicidic sunt precursori imediați ai 3,4-
            metilendioximetamfetaminei (MDMA), cunoscută uzual sub denumirea de „ecstasy”.
            APAA și MAPA sunt precursori imediați ai amfetaminelor. Cu alte cuvinte,
            respectivele substanțe pot fi cu ușurință transformate în MDMA sau în amfetamine.
     (6)    Utilizarea necorespunzătoare și abuzivă a MDMA și a amfetaminelor cauzează
            probleme sociale și de sănătate publică grave în anumite regiuni ale Uniunii. În plus,
            grupurile de crimă organizată din Uniune produc cantități mari de MDMA și de
            amfetamine. Cantități mari de MDMA și de amfetamine sunt, în plus, exportate în țări
            terțe.
     (7)    În Uniune nu există nicio producție, activitate comercială sau utilizare licită a
            glicidatului de metil PMK, a acidului PMK glicidic, a APAA și a MAPA. Includerea
            acestor substanțe în categoria 1 din anexa I la Regulamentul (CE) nr. 273/2004 și în
            anexa la Regulamentul (CE) nr. 111/2005 nu ar determina, în consecință, nicio sarcină
            administrativă suplimentară pentru operatorii economici și autoritățile competente din
            Uniune.
     (8)    Având în vedere amenințarea determinată de glicidatul de metil PMK, de acidul PMK
            glicidic, de APAA și de MAPA pentru mediul social și sănătatea publică din Uniune și
            având în vedere faptul că măsura clasificării lor nu va avea niciun impact asupra
            comerțului, producției și utilizării lor licite în Uniune, este necesar ca respectivele
            substanțe să fie incluse în categoria 1 din anexa I la Regulamentul (CE) nr. 273/2004
            și în anexa la Regulamentul (CE) nr. 111/2005.
     (9)    Substanțele 2-metil-3-feniloxiran-2-carboxilatul de metil (glicidatul de metil BMK) și
            acidul 2-metil-3-feniloxiran-2-carboxilic (acidul BMK glicidic) sunt, de asemenea,
            precursori imediați ai amfetaminelor și sunt utilizate frecvent în fabricarea ilicită de
            amfetamine. Prin urmare, este necesar ca respectivele substanțe să fie incluse în anexa
            I la Regulamentul (CE) nr. 273/2004 și în anexa la Regulamentul (CE) nr. 111/2005.
     (10)   În Uniune nu există nicio producție, activitate comercială sau utilizare licită a
            glicidatului de metil BMK și a acidului BMK glicidic. Includerea acestor substanțe în
            categoria 1 din anexa I la Regulamentul (CE) nr. 273/2004 și în anexa la
            Regulamentul (CE) nr. 111/2005 nu ar determina, în consecință, nicio sarcină
            administrativă suplimentară pentru operatorii economici și autoritățile competente din
            Uniune.
     (11)   Având în vedere amenințarea determinată de glicidatul de metil BMK și de acidul
            BMK glicidic pentru mediul social și sănătatea publică din Uniune și având în vedere
            faptul că măsura clasificării lor nu va avea decât un impact minor asupra comerțului,
            producției și utilizării lor licite în Uniune, este necesar ca ele să fie incluse în
            categoria 1 din anexa I la Regulamentul (CE) nr. 273/2004 și în anexa la
            Regulamentul (CE) nr. 111/2005.
     (12)   Fosforul roșu este frecvent deturnat din comerțul pe piața internă și este utilizat în
            Uniune la fabricarea ilicită de metamfetamină. El este utilizat drept catalizator pentru a
            determina conversia chimică în metamfetamină a efedrinei sau a pseudoefedrinei, care
            sunt deja incluse în categoria 1 din anexa I la Regulamentul (CE) nr. 273/2004 și în
            anexa la Regulamentul (CE) nr. 111/2005. Prin urmare, este necesar ca fosforul roșu
            să fie inclus în anexa I la Regulamentul (CE) nr. 273/2004.

RO                                                  6                                                    RO
 ---pagebreak---      (13)   Metamfetamina este un drog care generează un nivel foarte mare de dependență și
            cauzează probleme sociale și de sănătate publică grave în anumite regiuni ale UE.
     (14)   Cu toate acestea, fosforul roșu are utilizări legale importante și diversificate, cum ar fi
            fabricarea de agenți ignifuganți pentru materiale plastice, de articole pirotehnice și de
            plăci de frecare pentru chibrituri de siguranță și artificii.
     (15)   Pentru a realiza un echilibru just între amenințarea pe care o reprezintă fosforul roșu
            pentru mediul social și sănătatea publică din Uniune și repercusiunile pentru comerțul
            licit cu această substanță în cadrul pieței interne, este necesar ca fosforul roșu să fie
            inclus în categoria 2A din anexa I la Regulamentul (CE) nr. 273/2004.
     (16)   Deși în prezent nu se știe dacă fosforul roșu este și el deturnat din comerțul dintre
            Uniune și țări terțe, este foarte probabil ca, odată ce comerțul cu această substanță pe
            piața internă va fi plasat sub control în contextul Regulamentului (CE) nr. 273/2004,
            producătorii de droguri ilicite să încerce să se aprovizioneze prin deturnarea din cadrul
            unor astfel de schimburi comerciale din afara Uniunii. În consecință, fosforul roșu
            prezintă un risc mare de deturnare din comerțul dintre Uniune și țările terțe și, prin
            urmare, este necesar să fie inclus și în categoria 2 din anexa la Regulamentul (CE)
            nr. 111/2005. Această măsură asigură, de asemenea, menținerea paralelismului dintre
            substanțele incluse în Regulamentele (CE) nr. 273/2004 și (CE) nr. 111/2005 și
            simplificarea punerii în aplicare a acestor regulamente de către operatori și autoritățile
            competente.
     (17)   Anexa II la Regulamentul (CE) nr. 273/2004 stabilește praguri cantitative pentru
            tranzacțiile care implică anumite substanțe efectuate pe o perioadă de un an. Scopul
            anexei respective este de a evita stânjenirea nejustificată a comerțului legitim cu
            respectivele substanțe, în cazurile în care este posibil să se reducă sau să se elimine
            riscul de deturnare spre canale ilicite, prin limitarea restricțiilor de comerț la cantități
            care depășesc un anumit prag. Pe baza dovezilor disponibile și a consultărilor cu
            autoritățile competente din statele membre, este necesar ca pragul stabilit pentru
            fosforul roșu să fie de 0,1 kg.
     (18)   În acest context, este de asemenea adecvat să se actualizeze codurile Nomenclaturii
            combinate (codurile NC) din Regulamentele (CE) nr. 273/20014 și (CE) nr. 111/2005
            pe baza celei mai recente versiuni a Nomenclaturii combinate, adoptată prin
            Regulamentul de punere în aplicare (UE) 2019/1776 al Comisiei4 și aplicabilă
            începând cu 1 ianuarie 2020, pentru a se asigura încadrarea corectă a substanțelor
            clasificate.
     (19)   Deoarece substanța alfa-fenilacetoacetonitril este denumită în mod uzual APAAN de
            către autoritățile competente din statele membre, este necesar ca această abreviere să
            fie adăugată în anexa I la Regulamentul (CE) nr. 273/2004 și în anexa la Regulamentul
            (CE) nr. 111/2005.
     (20)   Prin urmare, este necesar ca Regulamentele (CE) nr. 273/2004 și (CE) nr. 111/2005 să
            fie modificate în consecință.
     (21)   Având în vedere că în Uniune există producție, comercializare și utilizare legale în
            cantități importante, este necesar ca operatorilor economici și autorităților competente
            să li se acorde suficient timp pentru a se adapta la noile restricții care vizează substanța
            respectivă, introduse prin prezentul regulament.
     4
            Regulamentul de punere în aplicare (UE) 2019/1776 al Comisiei din 9 octombrie 2019 de modificare a
            anexei I la Regulamentul (CEE) nr. 2658/87 al Consiliului privind Nomenclatura tarifară și statistică și
            Tariful vamal comun (JO L 280, 31.10.2019, p. 1).

RO                                                        7                                                            RO
 ---pagebreak---      (22)   Regulamentele (CE) nr. 273/2004 și (CE) nr. 111/2005 implementează în comun
            anumite dispoziții ale Convenției ONU din 1988. Având în vedere strânsa legătură
            materială dintre aceste două regulamente, este justificat să se adopte modificările prin
            intermediul unui singur act delegat,
     ADOPTĂ PREZENTUL REGULAMENT:

                                                 Articolul 1
                            Modificări ale Regulamentului (CE) nr. 273/2004
     Anexele I și II la Regulamentul (CE) nr. 273/2004 se modifică în conformitate cu anexa I la
     prezentul regulament.

                                                 Articolul 2
                            Modificări ale Regulamentului (CE) nr. 111/2005
     Anexa la Regulamentul (CE) nr. 111/2005 se modifică în conformitate cu anexa II la
     prezentul regulament.

                                                 Articolul 3

                                       Intrare în vigoare și aplicare
     Prezentul regulament intră în vigoare în a douăzecea zi de la data publicării în Jurnalul
     Oficial al Uniunii Europene.

     Punctul (1) litera (b) și punctul (2) din anexa I și punctul (2) litera (b) din anexa II se aplică de
     la ... [a se insera data care corespunde trecerii unei luni de la data intrării în vigoare a
     prezentului regulament].
     Prezentul regulament este obligatoriu în toate elementele sale și se aplică direct în toate statele
     membre.
     Adoptat la Bruxelles, 14.7.2020

                                                    Pentru Comisie
                                                    Președinta
                                                    Ursula VON DER LEYEN

RO                                                    8                                                      RO
 ---documentbreak---                             COMISIA
                            EUROPEANĂ

                                                    Bruxelles, 14.7.2020
                                                    C(2020) 4691 final

                                                    ANNEXES 1 to 2

                                          ANEXE

                                              la

                REGULAMENTUL DELEGAT (UE) …/… AL COMISIEI

     de modificare a Regulamentului (CE) nr. 273/2004 al Parlamentului European și al
     Consiliului și a Regulamentului (CE) nr. 111/2005 al Consiliului în ceea ce privește
        includerea anumitor precursori ai drogurilor în lista substanțelor clasificate

RO                                                                                          RO
 ---pagebreak---                                           ANEXA I

Anexele I și II la Regulamentul (CE) nr. 273/2004 se modifică după cum urmează:
(1) Anexa I se modifică după cum urmează:
   (a) tabelul „CATEGORIA 1” se modifică după cum urmează:
       i) rubrica referitoare la alfa-fenilacetoacetonitril se înlocuiește cu următorul text:

                                               Denumirea NC
                Substanță                        (dacă este         Codul NC         Nr. CAS
                                                  diferită)

„Alfa-feniacetoacetonitril (APAAN)                                 2926 40 00     4468-48-8”

       ii) în rubrica referitoare la (1R,2S)-(-)-clorefedrină, codul NC „2939 99 00” se
           înlocuiește cu „2939 79 90”;

       iii) în rubrica referitoare la (1S,2R)-(+)-clorefedrină, codul NC „2939 99 00” se
            înlocuiește cu „2939 79 90”;

       iv) în rubrica referitoare la (1S,2S)-(+)-clorpseudoefedrină, codul NC „2939 99 00”
           se înlocuiește cu „2939 79 90”;

       v) în rubrica referitoare la (1R,2R)-(-)-clorpseudoefedrină, codul NC „2939 99 00”
          se înlocuiește cu „2939 79 90”;

       vi) următoarele rubrici se introduc în locul corespunzător în mod secvențial în funcție
           de codul NC:

                                               Denumirea NC
                Substanță                        (dacă este         Codul NC         Nr. CAS
                                                  diferită)

„Metil 3-(1,3-benzodioxol-5-il)-2-
metiloxiran-2-carboxilat (glicidat de metil                        2932 99 00     13605-48-6
PMK)

Acid 3-(1,3-benzodioxol-5-il)-2-
metiloxiran-2-carboxilic (acid PMK                                 2932 99 00     2167189-50-4
glicidic)

Alfa-fenilacetoacetamidă (APAA)                                    2924 29 70     4433-77-6

2-Metil-3-feniloxiran-2-carboxilat de metil
                                                                   2918 99 90     80532-66-7
(glicidat de metil BMK)

Acid 2-metil-3-feniloxiran-2-carboxilic                            2918 99 90     25547-51-7

                                               1
 ---pagebreak--- (acid BMK glicidic)

Alfa-fenilacetoacetat de metil (MAPA)                        2918 30 00   16648-44-5”;

   (b) în tabelul „SUBCATEGORIA 2A”, următoarea rubrică se introduce în locul
       corespunzător în mod secvențial în funcție de codul NC:

                                              Denumirea NC
                Substanță                       (dacă este   Codul NC        Nr. CAS
                                                 diferită)

„Fosfor roșu                                                 2804 70 00   7723-14-0”;

   (c) în rubrica referitoare la acid antranilic din tabelul „SUBCATEGORIA 2B”, codul NC
       „2922 43 00” se înlocuiește cu „ex2922 43 00”;
   (d) în rubrica referitoare la acid sulfuric din tabelul „CATEGORIA 3”, codul NC „2807
       00 10” se înlocuiește cu „2807 00 00”.
(2) În tabelul din anexa II, se adaugă următoarea rubrică:

                Substanță                                     Prag

„Fosfor roșu                                  0,1 kg”

                                               2
 ---pagebreak---                                           ANEXA II

Anexa la Regulamentul (CE) nr. 111/2005 se modifică după cum urmează:
   (1) Tabelul „CATEGORIA 1” se modifică după cum urmează:
       (a) rubrica referitoare la alfa-fenilacetoacetonitril se înlocuiește cu următorul text:

                                               Denumirea NC
                Substanță                        (dacă este         Codul NC          Nr. CAS
                                                  diferită)

„Alfa-feniacetoacetonitril (APAAN)                                 2926 40 00      4468-48-8”

       (b) în rubrica referitoare la (1R,2S)-(-)-clorefedrină, codul NC „2939 99 00” se
           înlocuiește cu „2939 79 90”;
       (c) în rubrica referitoare la (1S,2R)-(+)-clorefedrină, codul NC „2939 99 00” se
           înlocuiește cu „2939 79 90”;
       (d) în rubrica referitoare la (1S,2S)-(+)-clorpseudoefedrină, codul NC „2939 99 00”
           se înlocuiește cu „2939 79 90”;
       (e) în rubrica referitoare la (1R,2R)-(-)-clorpseudoefedrină, codul NC „2939 99 00” se
           înlocuiește cu „2939 79 90”;
       (f) următoarele rubrici se introduc în locul corespunzător în mod secvențial în funcție
           de codul NC:

                                               Denumirea NC
                Substanță                        (dacă este         Codul NC          Nr. CAS
                                                  diferită)

„Metil 3-(1,3-benzodioxol-5-il)-2-                                 2932 99 00      13605-48-6
metiloxiran-2-carboxilat (glicidat de metil
PMK)

Acid 3-(1,3-benzodioxol-5-il)-2-                                   2932 99 00      2167189-50-4
metiloxiran-2-carboxilic (acid PMK
glicidic)

Alfa-fenilacetoacetamidă (APAA)                                    2924 29 70      4433-77-6

2-Metil-3-feniloxiran-2-carboxilat de metil                        2918 99 90      80532-66-7
(glicidat de metil BMK)

Acid 2-metil-3-feniloxiran-2-carboxilic                            2918 99 90      25547-51-7
(acid BMK glicidic)

                                                3
 ---pagebreak--- Alfa-fenilacetoacetat de metil (MAPA)                            2918 30 00     16648-44-5”.

(2) Tabelul „Categoria 2” se modifică după cum urmează:
   (a) în rubrica referitoare la acid antranilic, codul NC „2922 43 00” se înlocuiește cu
       „ex2922 43 00”;
   (b) următoarea rubrică se introduce în locul corespunzător în mod secvențial în funcție de
       codul NC:

                                              Denumirea NC
                Substanță                       (dacă este        Codul NC         Nr. CAS
                                                 diferită)

„Fosfor roșu                                                     2804 70 00     7723-14-0”;

(3) În rubrica referitoare la acid sulfuric din tabelul „Categoria 3”, codul NC „2807 00 10” se
    înlocuiește cu „2807 00 00”.
(4) Tabelul „Categoria 4” se modifică după cum urmează:
   (a) în rubrica referitoare la medicamentele de uz uman și veterinar care conțin efedrină
       sau sărurile sale, codul NC „3003 40 20” se înlocuiește cu „3003 41 00”, iar codul NC
       „3004 40 20” se înlocuiește cu „3004 41 00”;
   (b) în rubrica referitoare la medicamentele de uz uman și veterinar care conțin
       pseudoefedrină sau sărurile sale, codul NC „3003 40 30” se înlocuiește cu
       „3003 42 00”, iar codul NC „3004 40 30” se înlocuiește cu „3004 42 00”.

                                              4